作者：刘克庄
词牌/韵律：贺新郎

paragraphs: 鬓雪今千缕。
更休休、痴心呆望，故人明主。
晚学瞿聃无所得，不解飞升灭度。
似晓鼓、冬冬挝五。
散尽朝来汤饼客，且烹鸡、要饭茅容母。
怕回首，太行路。
麟台学士微云句。
便樽前、周郎复出，审音无误。
安得春莺雪儿辈，轻拍红牙按舞。
也莫笑、侬家蛮语。
老去山歌尤协律，又何须、手笔如燕许。
援琴操，促筝柱。